paragraph_text: Zbog višedesetljetnih turskih osvajanja po Hrvatskom Kraljevstvu, hrvatske su istočne granice bile sve ugroženije, gospodarski je život zamirao u neposrednom pograničju i bližem zaleđu, vjerski je život patio zbog niske vjerske tolerancije turskog osvajača koji je bio druge vjere, a isto tako i osobna sigurnost kmetova i njihovih plemenitaških gospodara. Stranačka podijeljenost nakon pada dinastije Jagelovića u Hrvatskoj i Ugarskoj i podjela na pristaše Habsburgovaca i na pristaše Zapolja nakon poraza u Mohačkoj bitci 1526. te pada sigurnosnog središnjeg obrambenog zida Jajačke banovine 1528. godine otvorili su meki trbuh Hrvatskog Kraljevstva osmanskim udarima.